Eelnõu

NARVA LINNAVALITSUS

K O R R A L D U S

Narva tööharjutus- ja töötute aktiviseerimiskeskuse töö korraldamiseks soetatud

seadmete MTÜ-le „Uus Sild“ tasuta kasutusse andmine 

1. ASJAOLUD JA MENETLUSE KÄIK

Vastavalt Tööturuameti 08.09.2008.a otsusele nr 9 rahuldati Narva Linnavalitsuse taotlus nr 1.0301.08-0276 «Narva Tööharjutus- ja Töötute Aktiviseerimiskeskuse Arendamine». 

Projekti raames soetati inventar Narva  tööharjutus- ja töötute aktiviseerimiskeskuse seadmestamiseks, mis hakkab taotluse nr 1.0301.08-0276 kohaselt funktsioneerima MTÜ “Uus Sild” baasil. Tööharjutusteenuse osutamiseks luuakse käsitöö töökoda, köitmiskoda, trükitöökoda, lukksepa-puusepa töökoda, väikeolmetehnika remondikoda, õmblustöökoda, ladu,  arvutiklass, loengute kabinet, psühholoogilise konsultatsiooni kabinet, infokabinet, puhketuba. Soetatud seadmeid kasutatakse  samuti linna koristus- ja heakorrastustöödel. 

Tööharjutus- ja töötute aktiviseerimiskeskuse loomine soodustab riskigruppi kuuluvate töötute (puuetega inimesed, töötud vanuses 16-24.a ja üle 55-aastased, hiljuti vanglast vabanenud töötud, pikaajalised töötud) kiiret ja ulatuslikku tööturule integreerimist tööturuteenuste aktiivse, kvaliteetse ja tulemusliku osutamise kaudu. 

Vajalike seadmete ja inventari soetamiseks korraldati mitu riigihanget, mille tulemusena osteti arvutid ja multimeediaseadmed, tööriistad, mööbel, õmblusseadmed ja klaasi- ja keraamika töövahendid. Soetatud seadmete täisnimekiri on lisatud. 

Soetatud seadmed ja inventar on Narva Linna Sotsiaalabiameti bilansis, kuid Narva tööharjutus- ja töötute aktiviseerimiskeskuse töö korraldamiseks on vaja anda seadmed MTÜ-le „Uus Sild“  tähtajatult tasuta kasutusse, et tagada taotluse nr 1.0301.08-0276 tingimuste täitmine ning vajadusel jätta linnale õigus leping oma äranägemisel lõpetada. 

2. ÕIGUSLIKUD ALUSED

Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 17.03.2005.a määrusega nr 14/52 kinnitatud “Linnavara kasutusse andmise korra” punktide 7.2, 7.2.3, 46, 46.4 kohaselt võib linnavalitsuse korraldusega linnavara kasutusse anda tasuta või tavalisest madalama tasu eest tähtajaga kuni 5 aastat või tähtajatult ning enampakkumista või eelläbirääkimist korraldamata mittetulundusühingutele.

“Perioodi 2007-2013 struktuuritoetuste seaduse” §22 p.2 ja p.12 järgi on toetuse saaja kohustatud kasutama toetust ettenähtud tingimustel ning tagama projekti eesmärgi saavutamiseks vajaliku vara säilimise ja sihtotstarbelise kasutamise. 

Narva Linnavolikogu 21.06.2005 määrusega nr 20/57 kinnitatud „Linnavara eeskirja” punkti 49 kohaselt antakse linnavara tähtajatult kasutusse (tähtaega ei kehtestata), kui on ilmne, et nimetatud vara võib tulevikus osutuda linnale vajalikuks muuks otstarbeks või on vajadus jätta linnale õigus leping oma äranägemisel lõpetada.

Narva Linnavolikogu 17.03.2005.a määrusega nr 14/52 kinnitatud “Linnavara kasutusse andmise korra” punkti 49 kohaselt sõlmib linna nimel kasutuslepingu kohaliku omavalitsuse asutus, kelle bilanssi nimetatud linnavara kuulub.

3. OTSUS

3.1. Anda MTÜ-le „Uus Sild“, registrikood 80145184, avalikku enampakkumist korraldamata tähtajatult tasuta kasutamiseks projekti «Narva Tööharjutus- ja Töötute Aktiviseerimiskeskuse arendamine“ raames soetatud seadmed ja inventar Narva Tööharjutus- ja Töötute Aktiviseerimiskeskuse töö korraldamiseks.

3.2. Narva Linna Sotsiaalabiametil sõlmida MTÜ-ga „Uus Sild“ käesoleva korralduse punktis 3.1 nimetatud seadmete tasuta kasutusleping. 

4. RAKENDUSSÄTTED

4.1.  Korraldust võib vaidlustada Tartu Halduskohtu Jõhvi kohtumajas 30 päeva jooksul arvates Narva Linnavalitsuse poolt korralduse teatavakstegemise päevast.

4.2. Korraldus jõustub seadusega sätestatud korras.

4.3. Narva Linna Sotsiaalabiametil teha korraldus teatavaks MTÜ-le “Uus Sild”. 

